"Токуда банk” също пусна заеми срещу агросубсидии - Mediapool.bg
"Токуда банk” също пусна заеми срещу агросубсидии
14:34 | 27 юли 2007 | 0 коментара
„Токуда банк” ще предлага преференциални оборотни кредити за селскостопански производители, които са подали заявление до фонд „Земеделие” за субсидия за обработваните от тях площи. Кредитът е в рамките на споразумението за съвместна дейност при кредитирането на земеделски стопани, сключено между банката, агроминистерството и фонд „Земеделие” в началото на юли, съобщиха от „Токуда” в петък.
С програмата си “Токуда Агро” банката кредитира авансово до 100% от размера на очакваната субсидия при фиксирана лихва от 8,5% на годишна база.
Преференциално по тези кредити няма да се събират такси и комисионни, няма да се изискват и справки за финансови отчети, парични потоци или бизнес план. Като обезпечение ще се иска само залог върху вземане по разплащателна сметка. Срокът на кредитите е до 12 месеца;
Начинът на усвояване и на погасяване на кредитите се определя от кредитополучателите. Разплащателната сметка, по която ще постъпи субсидията, се олихвява с 3.5% на годишна база и се разкрива и обслужва без такси и комисионни. Кредитите се отпускат при ускорена процедура, като се изисква само ограничен набор от документи.